Fuffadutg, sachbadach e quitsquilat

Da Felix Giger, Institut dal DRG

Las trais expressiuns en il titel nun è chinais. I sa tracta da trais nums d’utschels en vegl e bun rumantsch. En il Grischun vivan ca. 140 spezias d’utschels. Nus conuschain per regla be paucs da quels. I dovra in interess spezial per enconuscher dapli. Per ex. l’interess dal chatschadur. Quel sa, tge utschels ch’el dastga sajettar. El vegn a savair distinguer las differentas spezias da giaglinas selvadias, ils corvs, las giazlas (hazlas) e las sgragias (sgagias). Bler dapli na sto er el betg savair. Quai para d’esser stà uschia era en temps passads. Da qua deriva che quasi be ils utschels gronds ed ils pli derasads avevan nums rumantschs, e quests variavan d’ina regiun a l’autra. Dals utschels pitschens faschevan ins pauca attenziun. Anc en il 18avel tschientaner quintavan ins ils avieuls tranter ils utschels. Per survegnir in num, stuevan ils pitschens far impressiun: per ex. ils paslers cun lur engurdientscha, las merlotschas cun lur chant. A quella spezia appartegnan era il fuffadutg, enconuschent a Rabius, Surrein ed en la Val Medel, il sachbadach da Vnà ed il quitsquilat, documentà en la gasetta ladina Il Progress 1882. Il fuffadutg è schizunt entrà en ina poesia sursilvana, La crotscha exponida (Il Glogn 1929, 76): 

E quels ch’han fatg la lumparia
Tschancunan ual e dutg, 
La fugia da notg stgira, 
Mo vis ha’l fuffadutg.

En realitad sa tracti da trais nums populars per in sulet utschè ch’era pli baud fitg derasà era en il Grischun. El vegniva tar nus il matg e bandunava nossas cuntradas il settember. Ses abitadi preferì eran ils ers da graun. L’utschè, che appartegn a la spezia da las giaglinas selvadias, era talmain conuschent e tschertgà sco selvaschina ch’el ha anc auters nums rumantschs fitg vegls. Il pli derasà e popular è quacra. Gia il cronist e litterat Duri Champel enconuscha il num, ed era la bibla da Scuol dal 1678 raquinta che ün vent transportet quaccras naun dal mar (Exodus 16, 13). Variantas localas da quacra èn quaca (Ardez), quaqua (Müstair), quacara (Scharans, Surrein), quaucra (Razén) e quacla (Panaduz). Gia en il 16avel tschientaner è quest num vegnì concurrenzà en Engiadina ed en Surmeir da quaglia. En Engiadina è questa concurrenza stada uschè ferma ch’il num quacra n’è praticamain betg enconuschent oz pli. A l’entschatta da noss tschientaner savevan ins dentant anc a Tschlin, Ardez e Guarda, tge che l’expressiun vender quacras vuleva dir, numnadamain ‘susdar’. Danunder derivan ussa quels tschintg nums uschè differents per l’utschè ch’ins numna per tudestg die Wachtel? I para bunamain nunpussaivel, ma en vardad derivan els tuts dal chant da l’utschè! Tuts tschintg èn tentativas d’imitar il chant caracteristic che sa cumpona da trais tuns successivs cun in accent ferm sin l’emprim e sin il terz tun. Exprimì cun la silba “ta” tuna quai circa: “táa-tatá”. La fantasia creativa rumantscha fa or da quests trais tuns in “fúf-fadútg”, in “sách-badách” ed in “quít-squilát”, e gia avain nus trais bellezza nums per la pitschna giaglina selvadia. E danunder deriva il num quacra? La varianta la pli veglia era “quá-cará”, documentada per Scharans e Surrein. Ina variaziun da “quá-cará” è “quáculá” che ha dà quacla e da qua il talian quaglia ed il franzos caille. La fantasia poetica metta il ritmus da la quacra schizunt en poesia. Da Giachen Caspar Muoth enconuschain nus la chanzun “Il cont della quacra”, translatada d’in text tudestg. Qua l’emprima strofa per illustraziun (l’imitaziun dal clom da la quacra è scritta cursiv): 

Teidla sils suns amureivels cheu vi! 
Tema Diu! pretga la quacra tudi; 
Sesa sils costs dil giaraun en verdur 
Cloma admonent il surpriu auditur:
Tegn po car! nies buntadeivel Signur!